黄庭坚
读方言
八月梨枣红，绕墙风自落。
江南风雨余，未觉衣衾薄。
壁虫忧寒来，催妇织衣著。
荒畦杞菊花，犹用充羹臛。
连日无酒饮，令人风味恶。
颇似扬子云，家贫官落魄。
忽闻輶轩书，涩读劳辅齶。
虚堂漏刻间，九土可领略。
愿多载酒人，喜我识字博。
设心更自笑，欲过屠门嚼。
往时抱经纶，待价一丘壑。
卜师非熊罴，梦相解靡索。
所欲吾未奢，傥使耕可获。
今年美牟麦，厨馔丰饼飥。
摩挲腹中书，安知非糟粕。